I nat ved 1.30-tiden lød der et højt brag ved Bandidos’ klubhus i centrum af Holbæk.

Midt- og Vestsjællands Politi har i samarbejde med Rigspolitiets kriminaltekniske afdeling undersøgt gerningsstedet, og den foreløbige konklusion er, at det er en håndgranat, der er detoneret på stedet.

Ifølge politiet er ingen personer kommet til skade, men detoneringen af håndgranaten kunne have fået mere alvorlige konsekvenser.

- Den konflikt, der har kørt den seneste tid, er eskaleret nu, hvor der bliver brugt skydevåben og en håndgranat, siger chefpolitiinspektør Torben Mølgård Jensen fra Midt- og Vestsjællands Politi.

I den anden ende af byen blev en 19-årig mand tirsdag ramt af skud.

Politiet nedsætter senere i dag et opholdsforbud ved Bandidos' tilholdssted i centrum af Holbæk. (Foto: Trine Warrer Juul © (c) DR)

Opholdsforbud ved klubhus

Uro, utryghed, skyderi og samlingsforbud har fyldt en del i Holbæk i de seneste uger.

Det hele bunder i en række hændelser mellem rockergruppen Bandidos og en gruppe unge i Vangkvarteret.

Den seneste hændelse er den detonerede håndgranat ved Bandidos’ tilholdssted på Østerstræde i den nordvestsjællandske by. Den har fået politiet til at nedlægge et egentligt opholdsforbud med virkning fra klokken 17 i dag.

- Vi har mulighed for at forbyde folk at komme på adressen, siger Torben Mølgård Jensen, der uddyber:

- Vi gør det for de omkringliggendes skyld, men det sender også et signal om, at her kan man ikke møde nogen (rockere, red.).

Fakta om balladen i Holbæk Politiet oprettede d.17. oktober visitationszoner i Holbæks indre by samt i Vangkvarteret. Visitationszonerne er gældende til og med 31. oktober. Kommunen har indført et forsamlingsforbud i tre måneder ved rockergruppen Bandidos’ klubhus.

Hætteklædte og sort tøj

Pia Buchardt er en af dem, der bor tæt på rockernes klubhus. Hun har flere gange ringet til politiet, når der har været ballade.

- Jeg tænker over, hvor der er mest sikkert at gå ud. Altså ikke fordi de ville gøre mig noget, men jeg kan jo blive fanget i noget andet, siger Pia Buchardt, der føler sig utryg, når hun eksempelvis skal lufte sine to hunde:

- Men jeg har besluttet mig for, at angsten ikke skal styre det.

Pia Buchardt siger, at dem, der laver ballade ”er alle vegne, de løber jo rundt i byen”.

- Hætteklædte og sort tøj, det er da utrygt, siger Pia Buchardt, der i nat vågnede ved det høje brag fra håndgranaten:

- Bum, sagde det. Det var meget højt, og jeg vågnede klokken 01:26. Jeg tænkte: ’Hvad var det? Skal jeg ringe? Skal jeg ikke ringe? Hvad skal jeg gøre?’

Pia Buchardt hørte endnu en lyd og gik ud i haven:

- Politiet kom ikke med udrykning, de kom listende herned. Det er bare supergodt, siger hun, der har stor ros til politiet.

Pia Buchardt bor tæt på rockerborgen i centrum af Holbæk. (Foto: Trine Warrer Juul © (c) DR)

Hun synes, de gør en ”kanongod indsats” blandt andet ved at være synlige og ved at være tilstede i byen, så man kan snakke med dem.

Fire gange har Pia Buchardt ringet til politiet, når hun har hørt eller set noget mistænkeligt, som da der var et kanonslag og ”ruderne stod og rystede i mit hus” og der bagefter var folk, der råbte, skreg og brølede:

- Det lød rigtig voldsomt, siger Pia Buchardt.

Beboer i Ladegårdsparken: Man bliver rigtig urolig

Jeanette Simonsen bor i Ladegårdsparken i den vestlige del af byen, hvor en 19-årig mand tirsdag aften blev ramt af skud i skulderen.

- Folk skriver på Facebook, at man skal holde øje og pas nu godt på jeres børn. Lad nu være med at lade jeres børn gå ud sent om aftenen. Man bliver rigtig urolig, siger Jeanette Simonsen, der har to børn på fire og seks år.

Jeanette Simonsen bor i Ladegårdsparken, hvor en 19-årig mand tirsdag aften blev skudt. (Foto: Trine Warrer Juul © (c) DR)

Hun er holdt op med at gå ud i byen om aftenen og er bange for, at der kommer til at ske flere episoder. Derfor efterlyser hun mere politi, der gør andet end at lukke rockerborgen.

Politiet siger selv, at de fortsætter med at være massivt tilstede i Holbæk med både anholdelser og efterforskninger.

I dag har politiet også udvidet visitationszonerne i byen:

Visitationszonen dækker nu en central del af Holbæk bymidte og afgrænses af rundkørslen ved Roskildevej og Skagerakvej, ad Skagerakvej frem til Højvang og af Fælleden frem til Holbæk Have. Kattegatsvej afgrænser herefter zonen frem til Munkholmvej. Herefter følger zonen Munkholmvej frem til Labæk og herefter ad Labæk frem til Havnevej. Zonen afgrænses herefter af Havnevej og videre frem til krydset Havnevej, Ahlgade, Valdemar Sejrsvej og Kalundborgvej. Kalundborgvej afgrænser herefter zonen frem til Stenhusvej og videre ad Stenhusvej frem til rundkørslen ved Skagerakvej. Zonen afgrænses herefter af Skagerakvej frem mod rundkørslen ved Roskildevej. (Foto: Midt- og Vestsjællands Politi © Midt- og Vestsjællands Politi)

Lige nu er seks personer varetægtsfængslet for andre forhold i forbindelse med den verserende konflikt.

Midt- og Vestsjællands Politi vil gerne have henvendelser fra folk, der eventuelt har set eller hørt noget. Det kan ske på telefon 114.

Læs også : Politiet efter skyderi i Holbæk: Bagmænd skal findes i bandemiljøet